b"\n_START_ARTICLE_\nCa l'Oller de Vallors\n_START_SECTION_\nArquitectura\n_START_PARAGRAPH_\nEdifici format per dos cossos, un de dues plantes i teulada a vessants a laterals i cornisa catalana, l'altre, al costat esquerre, tamb\xc3\xa9 de dues plantes per\xc3\xb2 la vessant amb caiguda a la fa\xc3\xa7ana. El portal \xc3\xa9s rectangular emmarcat amb pedra amb llinda monol\xc3\xadtica sobre impostes. Les obertures de la primera planta s\xc3\xb3n d'arc conopial i la central, m\xc3\xa9s gran, t\xc3\xa9 impostes d'arquets sobre testes humanes. L'element que destaca a la fa\xc3\xa7ana \xc3\xa9s que cada finestra del primer pis t\xc3\xa9 sota l'ampit una espitllera. Pel que fa a les obertures de la planta baixa, s\xc3\xb3n rectangulars envoltades de pedra. Hi ha un banc adossat a la fa\xc3\xa7ana a la part esquerra. Tamb\xc3\xa9 destaca el gran rellotge de sol, totalment restaurat, amb la inscripci\xc3\xb3 de 1728. La fa\xc3\xa7ana principal \xc3\xa9s actualment de pedra vista i els laterals estan parcialment arrebossats i pintats._NEWLINE_L'altre cos que forma part del conjunt, i est\xc3\xa0 adossat a la casa principal, t\xc3\xa9 quatre obertures, A la planta baixa hi ha una gran portalada amb arc rebaixat i una finestra a l'esquerra. Al primer pis hi ha dos balcons, les portes dels quals s\xc3\xb3n tamb\xc3\xa9 d'arc rebaixat. A difer\xc3\xa8ncia de les obertures del cos del costat, aqu\xc3\xad totes tenen l'arc, els ampits i brancals de rajol. Hi ha un n\xc3\xbamero 43 adossat a la paret, al mig entre els dos cossos._NEWLINE_L'era i el cam\xc3\xad que arriba fins a la casa estan esfaltats.\n_START_SECTION_\nHist\xc3\xb2ria\n_START_PARAGRAPH_\nCa l'Oller es troba esmentat al fogatge del 1497. El cos m\xc3\xa9s antic \xc3\xa9s del s. XV-XVI i l'altre es pot datar el XIX. Ha sofert diverses reformes i l'any 2002 es va repicar la fa\xc3\xa7ana deixant la pedra irregular vista."